Kopivarer i Kina En forretningsmand og godsejer fra Nordjylland er blevet tiltalt i en straffesag, fordi han i Kina købte et stort parti knive, gafler og strygestål, som var efterligninger af det kendte varemærke Global. Fængselsstraf Anklagemyndigheden forlanger frihedsstraf i sagen, der skal behandles af retten i Aalborg. 2,5 ton kopivarer Varerne, der vejer 2,5 ton, blev i 2005 tilbageholdt af toldere i Århus og har siden været beslaglagt. Importen har allerede én gang været bedømt i retssystemet, idet Sø- og Handelsretten har dømt Gorm Lokdams firma Royal Classic til at betale 200.000 kroner til Rosendahl A/S, som har eneforhandling af de japanske Global-knive. Særligt skærpende omstændigheder Med et anklageskrift om overtrædelse af straffeloven kommer altså næste akt mod Gorm Lokdam. Lovovertrædelsen er sket "under særligt skærpende omstændigheder," hævder Nordjyllands Politi. Afventer retssag Endnu er der ikke fastlagt en dato for retsmødet i sagen. 8000 efterligninger af Global De over 8000 knive, gafler og strygestål var en tilstræbt efterligning af Global-serien, fastslog dommerne i Sø- og Handelsretten. De blev købt af en kinesisk producent for 2,5 millioner kroner. Gorm Lokdam en driftig handelsmand Gorm Lokdam ejer bl.a. herregården Store Restrup i Nordjylland og driver landbrug, hotelvirksomhed og vinimport. Det var hans plan at sælge kopiprodukterne i Norden, Polen og Rumænien, har han tidligere forklaret. Han havde set knivene på en messe i Kina. Et sæt af efterligningerne havde hans firma taget med på en messe i Stockholm. /ritzau/

Opsummering:
Anklager kræver frihedsstraf til forretningsmanden og godsejeren Gorm Lokdam i straffesag om import af kinesiske kopiprodukter.